પશુપાલનના વ્યવસાયમાં એકદમ કંટાળાજનક પશુઓના છાણ-મૂત્રની સફાઇને એકદમ સરળ અને ઝડપી બનાવી દેનારા પશુપાલક જ્યેશ પટેલે જણાવ્યું હતું કે ‘પશુપાલન આધુનિક ઢબે કરવામાં આવે તો વળતર સારું મળી શકે છે. ડેરી ફાર્મમાં દસ ગાયો છે, જેના દોહન માટે મિલ્કીંગ મશીનનો ઉપયોગ કરીએ છીએ. પરંતુ કયારેક વિજળી ના હોય ત્યારે પશુઓને દોહવાની કામગીરીમાં તકલીફ પડતી હતી, જેથી મિલ્કીંગ મશીન ચલાવવા માટે જુનું ચેતક સ્કૂટર લઇ આવ્યો હતો. સ્કૂટરને મોડીફાઇ કરીને વિજળી ના હોય ત્યારે સ્કૂટરના એન્જિનની મદદથી પટ્ટો ચઢાવીને મિલ્કીંગ મશીન ચલાવી શકાય તે મુજબની વ્યવસ્થા ગોઠવી હતી. પશુપાલનમાં દોહનની કામગીરી ઉપરાંત પશુઓના છાણ-મૂત્રની સફાઇ પણ કંટાળાજનક લાગે છે. સામાન્ય રીતે પશુઓના છાણ-મૂત્રને પાવડાથી ખેંચીને સફાઇ કરવામાં આવે છે, જેની પાછળ સવારે અને સાંજે અડધો અડધો કલાકનો સમય લાગે છે. જેથી સ્કૂટરમાં વધુ ફેરફાર કરતાં મોડીફાઇ કરવાનો વિચાર આવ્યો, જેમાં ટ્રેક્ટરની આગળ લગાવવામાં આવતા પાવડા જેવું લગાવીને સ્કૂટરને વધુ મોડીફાઇ કરવાનું નક્કી કર્યુ અને બોરસદના એક મિત્રની મદદથી સ્કૂટરના આગળના ભાગે પતરું લગાવ્યું. હવે ડેરી ફાર્મમાં પશુઓના છાણ-મૂત્રની સફાઇ માત્ર દસ મિનિટમાં જ થઇ જાય છે. કોઇ એક વ્યક્તિ સરળતાથી સફાઇ કરી શકે છે. સ્કૂટરના ઉપયોગથી સમયનો બચાવ થવા સાથે કામમાં સરળતા રહે છે અને સ્કૂટરમાં થોડા ઘણાં ફેરફાર કરીને વૈકલ્પિક ઉપયોગ થઇ શકે તેવી રીતે તૈયાર કરવામાં આવ્યું છે. સ્કૂટર તૈયાર કરવામાં માત્ર રૂ.છ હજારનો જ ખર્ચ થયો હતો.’